Белешка 
од работа по групи за тематската група во областа „Клима и животна средина“, одржана на 8 мај 2026 година во Клуб на пратеници, Скопје

Ова беше втор состанок на оваа работна група, по првиот кој се одржа во рамките на Конференцијата за отпочнување на процесот на ко-креирање на Национален акциски план за Партнерство за отворена власт 2026-2028 - НАП7 одржан на 2.4.2026 година. 

На состанокот присуствуваа 13 учесници, а работата ја координираше Кире Миловски од Институтот за демократија „Социетас Цивилис - Скопје. Меѓу присутните, тројца беа претставници на невладини организации и 10 беа претставници на институции. Списокот на присутни е приложен како составен дел од оваа белешка. 
 
Покрај претставници на институции и на невладини организации кои изразија претходен интерес за учество и учествуваа и на првиот состанок, на овој состанокот присуствуваа и претставници од институции кои беа повикани врз основа на проблемите и потенцијалните заложби дискутирани на првиот состанок.

На почетокот, по поединечното претставување на присутните, координаторот ја претстави идејата за состанокот и ги запозна учесниците накратко со проблемите и потребите за решавање истакнати на претходниот состанок, по што се отвори дискусија по истите a беа истакнати и нови проблеми со кои како држава се соочуваме во областа на животната средина и климатските промени. 

Фокусот сепак остана на проблемите детектирани на правата работна средба од 2 април 2026 година, на: бучавата, пристапот до информации од областа на животната средина, аерозагадувањето, управувањето со отпадот и дивите депонии, квалитетот на водите и недостигот на вода за пиење во одредени населени места во летните периоди, проблемите со светлосното загадување кое доаѓа од билборди, казина или други објекти кои имаат силно осветлување како и проблеми во врска со недостигот на податоци кои се однесуваат на топлотните острови во градовите, а што е поврзано и со темата за урбанизам и урбано зеленило. 

За насочување на дискусијата кон конкретни проблеми и креирање на предлог-заложби за Националниот акциски план за Партнерство за отворена власт 2026-2028 - НАП7, во делот за животната средина и клима, Координаторот на групата ги подели учесниците за работа во три тематски подгрупи: 
1. Воздух, бучава и светлосно загадување;
2. Отпад и урбано управување;
3. Вода, климатски ризици и топлотни острови.

Како прв проблем наведен во под-групата Воздух, бучава и светлосно загадување беше наведен недостигот на податоци за аерозагадувањето на микро-локации, особено во густо населените урбани средини. Како предлог-заложба беше наведено да се воспостави јавен систем за следење и објавување на податоци за квалитет на воздух на микро-локациско ниво преку дополнителни мерни точки и јавна онлајн платформа. Како носители да бидат Министерство за животна средина и просторно планирање и Управа за хидрометеоролошки работи, а како партнери општините и граѓанските организации. Како индикатори може да се постават: број на нови мерни точки, функционална јавна платформа
редовно ажурирање на податоци. 
Како друг проблем во оваа под-група беше посочено немањето континуирано мерење и јавно достапни податоци за бучавата во урбаните средини. Како предлог-заложба може да се креира пилот-систем за мерење и јавно објавување на нивоа на бучава во урбани подрачја, како опција и да се креира одредена интерактивна платформа или апликација лесно достапна за сите граѓани. Како носители да бидат Град Скопје и Министерство за животна средина и просторно планирање. А како индикатори да се постави: број на поставени мерни точки, квартални извештаи и јавно достапни податоци, број на мерни инструменти поделени по градинки, училишта и институции. 

Во под-групата Отпад и урбано управување како проблем беше посочено немањето на централизирани и јавно достапни податоци за локации на диви депонии. За таа цел како предлог-заложба беше предложено да се воспостави јавна интерактивна мапа на диви депонии со можност за граѓанско пријавување и следење на статусот на постапување. Преку интерактивна платформа ќе се мапираат сите диви депонии во државата, ќе има податоци каде се наоѓаат, во кој регион/општина, која големина се, со каков вид на отпад се истите, примери од светот како се постапува/чисти таков тип на депонија и тн. Како носители може да бидат Министерство за животна средина и просторно планирање, општините, комуналните претпријатија, а како партнери и граѓанските организации. Како индикатори може да се постават: функционална мапа, број на пријавени локации и број на исчистени локации. 
Како втор проблем беше посочено немањето пристап до информации од страна на граѓаните за планирани мерки, рокови и активности поврзани со отпад. Во оваа насока како предлог-заложба може да се развие воспоставување на систем на редовно објавување на локални податоци и извештаи за управување со отпад, вклучително и планови, рокови и статус на спроведување. Носители да бидат општините и комуналните претпријатија, а како индикатори да бидат: бројот на објавени извештаи, редовност на ажурирањето и јавно достапни информации на веб страните на општините. 


Како прв проблем во под-групата Вода, климатски ризици и топлотни острови, беше посочено неодржувањето на пречистителните станици за отпадни води и застарен SCADA софтвер за истите кој исто така може да алармира за сите дефекти во водоводните мрежи. 
Како предлог-заложба беше посочено ревитализација на SCADA софтверот или креирање на нов SCADA софтвер на ниво на Град Скопје. Носители ќе бидат ЈП водовод и канализација и Град Скопје. 
Како друг проблем беше посочено немањето на „Климатски атлас на Македонија“ како функционална веб платформа. Како предлог-заложба беше наведено креирање на дигитален „Климатски атлас на Македонија“, кој истовремено ќе биде ГИС Платформа. Во него ќе има податоци за податоци кои се однесуваат на климата и адаптацијата кон климатските промени, градежните стандарди и урбаното планирање како и дел насочен кон едукација и образование. Како одговорни институции ќе бидат Управата за хидро метеоролошки работи и Министерството за земјоделие, шумарство и водостопанство.         
Како проблем беше посочен и недостатокот на податоци за топлотни острови и влијанието на урбанизацијата врз температурата во градовите. Во таа насока, како предлог-заложба може да се размислува за изработка и јавно објавена мапа на топлотни острови во урбаните средини со препораки за урбано зеленило и адаптација на климатски промени. Како носители може да бидат Град Скопје и УХМР, а како партнери останатите општини и академската заедница. Како индикатори може да се постават: изработена мапа,
јавно достапни податоци и број на идентификувани критични зони. 

На крај, сите присутни искажаа подготвеност за учество во натамошните состаноци на оваа работна група. Беше договорено следните состаноци да се одржуваат генерално онлајн и во помал состав од претставници на заинтересираните страни. По потреба, може да се договараат и одржуваат и директни состаноци со физичко присуство, како и состаноци во поширок и пленарен состав. 

Во Скопје, 8.5.2026 год. 

Изработил: Кире Миловски 

Прилог: Список на присутни на состанокот на тематската група во областа „Клима и животна средина“, 8.5.2026 година, Клуб на пратеници, Скопје
1. Кире Миловски – ИДСЦС
2. Оливер Серафимовски – АСПИ 
3. Стојка Нокова Василева - АСПИ
4. Александра Стефков – УХМР
5. Слаѓана Стаменкова – ЕКОЗВОН
6. Владимир Наумовски – ЦР 
7. Ивана Серафимова – ЗЕЛС 
8. Кристина Ниниќ – МЕРМС 
9. Томислав Стамболиќ – ЈП Водовод и канализација 
10. Сузана Стојановска – Доза за среќа 
11. Драгана Черепналковска – ДИЖС
12. Дијана Величковска – МЈА 
13. Дијана Стојческа – МЈА 

